AIŠKINAMASIS RAŠTAS

Dėl pritarimo projekto „Koordinuotai mokiniams teikiamų švietimo pagalbos, socialinės ir sveikatos priežiūros paslaugų modelio diegimas Molėtų rajone“ rengimui ir įgyvendinimui

**1. Parengto tarybos sprendimo projekto tikslai ir uždaviniai**

Projektas bus rengiamas pagal 2014-2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.2-ESFA-K-730 priemonę „Mokyklų pažangos skatinimas“.

Sprendimo tikslas – įvykdyti išankstines sąlygas, būtinas projektui „Koordinuotai mokiniams teikiamų švietimo pagalbos, socialinės ir sveikatos priežiūros paslaugų modelio diegimas Molėtų rajone“ įgyvendinti. Sprendimu patvirtinamas ketinimas įgyvendinti projektą gavus finansavimą. Priemonės tikslas – sumažinti anksti iš švietimo sistemos pasitraukusių ir bendrojo ugdymo programos nebaigusių asmenų skaičių. Pagal Aprašą remiama veikla – mokinių, turinčių specialiųjų ugdymosi poreikių, įtraukties į švietimo sistemą didinimas (savivaldybės koordinuotai teikiamų švietimo pagalbos, socialinių ir sveikatos priežiūros paslaugų plėtros plane, nurodytų, kaip trūkstamų ar savivaldybės teritorijoje neteikiamų / neprieinamų, tačiau reikalingų koordinuotai teikiamos švietimo pagalbos, socialinių ir sveikatos priežiūros paslaugų, teikimas savivaldybėse).

Projekto metu planuojama sukurti koordinuotai mokiniams teikiamų švietimo pagalbos, socialinės ir sveikatos priežiūros paslaugų modelį. Įgyvendinus projektą bus pasiekti šie rodikliai: ne mažiau nei 10 švietimo įstaigų darbuotojų, dalyvavusių Europos socialinio fondo veiklose, skirtose mokytis pagal neformaliojo švietimo programas; ne mažiau nei 40 mokinių, kuriems pagal veiksmų programą Europos socialinio fondo lėšomis bus suteikta švietimo pagalba; ne mažiau nei 1 mokykla, kuri pagal veiksmų programą Europos socialinio fondo lėšomis įgyvendins ankstyvojo pasitraukimo iš mokyklos prevencijos bei kompensacijos priemones. Tinkamos išlaidos: įranga, įrenginiai ir kitas turtas, reikalingi tiesiogiai projekto veiklų vykdymui bei švietimo pagalbos teikimui; visų veiksmų, susijusių su dirbančiųjų mokymu, išlaidos; vykdančiojo personalo komandiruotėms, dalyvių kelionėms ir komandiruotėms Lietuvoje vykdyti reikalingos transporto išlaidos; projekto veiklose dalyvaujančių asmenų darbo užmokesčio, apskaičiuoto ir išmokėto už darbo laiką, kurio metu darbuotojai dalyvavo projekto veiklose, ir susijusių darbdavio įsipareigojimų išlaidos; projekto veikloms vykdyti reikalingos renginio organizavimo išlaidos.

Didžiausia galima projektui skirti finansavimo lėšų suma yra 300 000 eurų (trys šimtai tūkstančių eurų). Didžiausia galima projekto finansuojamoji dalis sudaro 94,25 proc. visų tinkamų finansuoti projekto išlaidų.Pareiškėjas ir (arba) partneris privalo prisidėti prie projekto finansavimo ne mažiau nei 5,75 proc. visų tinkamų finansuoti projekto išlaidų. Pareiškėjas ir (arba) partneris savo iniciatyva ir savo ir (arba) kitų šaltinių lėšomis gali prisidėti prie projekto įgyvendinimo didesne, nei reikalaujama, lėšų suma.

Parengus visus būtinus dokumentus, paraiška Europos socialinio fondo agentūrai bus pateikta iki 2020 m. rugpjūčio 31 d. 17.00 val. Projektų atranka pagal Priemonę bus atliekama projektų konkurso vienu etapu būdu.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsniо 4 dalis,

2014-2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.2-ESFA-K-730 priemonės „Mokyklų pažangos skatinimas“ projektų finansavimo sąlygų aprašo, patvirtinto Lietuvos Respublikos švietimo, mokslo ir sporto ministro 2020 m. gegužės 20 d. įsakymu Nr. V-748 „Dėl 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.2-ESFA-K-730 priemonės „Mokyklų pažangos skatinimas“ projektų finansavimo sąlygų aprašo patvirtinimo“, 13, 31, 32 punktais,

Molėtų rajono savivaldybės 2018-2024 m. strateginio plėtros plano, patvirtinto Molėtų rajono savivaldybės tarybos 2018 m. sausio 25 d. sprendimu Nr. B1-3 „Dėl Molėtų rajono savivaldybės 2018-2024 metų strateginio plėtros plano patvirtinimo“ 1 prioriteto „Besimokanti, atsakinga ir aktyvi bendruomenė“ 1 tikslu „Besimokančios visuomenės poreikius atitinkančios švietimo paslaugos“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – galimybė pasinaudojus 2014–2020 metų Europos Sąjungos fondų investicijų veiksmų programos lėšomis sukurti koordinuotai mokiniams teikiamų švietimo pagalbos, socialinės ir sveikatos priežiūros paslaugų modelį. Priėmus sprendimą neigiamų pasekmių nenumatoma.

**4. Priemonės sprendimui įgyvendinti**

Organizuoti projekto rengimo ir įgyvendinimo procesą, numatyti reikiamus finansinius išteklius Molėtų rajono savivaldybės biudžete.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Planuojama bendra projekto preliminari vertė – 318 303,00 Eur, iš jų ES programos lėšos – 300 000,00 Eur, pareiškėjo lėšų dalis – 18 303,00 Eur.

**6. Vykdytojai, įvykdymo terminai**

Molėtų rajono savivaldybės administracijos Strateginio planavimo ir investicijų skyrius, Socialinės paramos skyrius, Kultūros ir švietimo skyrius. Projekto trukmė – 24 mėnesiai.